RO Jurnalul Oficial al Uniunii Europene C 348/13

Raport final al consilierului-auditor (1)

Instrumente financiare derivate pe rata dobânzii în yeni japonezi (YIRD)

(AT.39861)

(2016/C 348/09)

La 12 februarie 2013, Comisia Europeană a inițiat, în temeiul articolului 11 alineatul (6) din Regulamentul (CE) nr. 1/2003 al Consiliului (2), proceduri împotriva întreprinderilor UBS AG, UBS Securities Japan Co., Ltd., The Royal Bank of Scotland Group plc, The Royal Bank of Scotland plc, Deutsche Bank Aktiengesellschaft, Citigroup Inc., Citigroup Global Markets Japan Inc., JPMorgan Chase & Co, JPMorgan Chase Bank, National Association, J.P. Morgan Europe Limited, R.P. Martin Holdings Ltd și Martin Brokers (UK) Ltd (denumite colectiv „părțile la procedura de tranzacție”).

La 29 octombrie 2013, Comisia Europeană a inițiat, în temeiul articolului 11 alineatul (6) din Regulamentul (CE) nr. 1/2003, proceduri împotriva întreprinderilor ICAP plc, ICAP Management Services Limited și ICAP New Zealand Limited („ICAP”) (3).

În urma discuțiilor privind tranzacția și a propunerilor de tranzacție, în conformitate cu articolul 10a alineatul (2) din Regulamentul (CE) nr. 773/2004 al Comisiei (4), la 29 octombrie 2013, Comisia Europeană a adoptat o comunicare privind obiecțiunile („CO”), adresată părților la procedura de tranzacție, în care se afirma că acestea au participat, în perioada 2007-2010, la una sau mai multe dintre cele șapte încălcări bilaterale ale articolului 101 din Tratatul privind funcționarea Uniunii Europene și ale articolului 53 din Acordul privind SEE, separate și distincte unele de altele.

Cele șapte încălcări vizează instrumentele financiare derivate pe rata dobânzii în yeni japonezi („YIRD”), care utilizau ca referință LIBOR pentru yenul japonez, iar una dintre încălcări vizează, de asemenea, YIRD care se raportau la TIBOR pentru cursul euro-yen. Părțile au încercat să influențeze nivelurile LIBOR pentru yen și/sau ale TIBOR pentru cursul euro-yen, discutând direcția sau nivelul uneia ori mai multor rate pe care cel puțin una dintre bănci ar fi urmat să le transmită către British Bankers’ Association și/sau Japanese Bankers’ Association pentru calcularea LIBOR pentru yen și/sau a TIBOR pentru cursul euro-yen, pentru a afecta în mod pozitiv pozițiile de tranzacționare ale băncilor pentru instrumentele financiare derivate care utilizează aceste rate ca parte a termenilor lor de tranzacție.

Toate părțile la procedura de tranzacție au confirmat, în răspunsurile lor la CO, faptul că textul acesteia reflectă conținutul propunerilor lor de tranzacție.

În temeiul articolului 16 din Decizia 2011/695/UE, am examinat dacă proiectul de decizie care vizează părțile la procedura de tranzacție abordează numai obiecțiunile cu privire la care părților li s-a dat ocazia de a-și face cunoscute punctele de vedere, iar concluzia mea a fost una pozitivă.

Având în vedere cele de mai sus și dat fiind faptul că părțile la procedura de tranzacție nu mi-au adresat nicio cerere sau reclamație (5), consider că, în acest caz, s-a respectat exercitarea efectivă a drepturilor procedurale ale tuturor părților implicate în procedură.

Bruxelles, 29 noiembrie 2013. Joos STRAGIER

(1) În conformitate cu articolele 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29).

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(3) Procedurile împotriva ICAP sunt în curs de desfășurare.

(4) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(5) În temeiul articolului 15 alineatul (2) din Decizia 2011/695/UE, părțile la procedurile în cazurile de cartel care se angajează în discuții de tranzacționare în temeiul articolului 10a din Regulamentul (CE) nr. 773/2004 pot sesiza consilierul-auditor în orice etapă a procedurii de tranzacționare pentru a garanta exercitarea efectivă a drepturilor lor procedurale. A se vedea și punctul 18 din Comunicarea Comisiei 2008/C 167/1 privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile (JO C 167, 2.7.2008, p. 1).